ΓΡΑΠΤΗ ΕΡΩΤΗΣΗ E-2834/97 υποβολή: Marνa Sornosa Martνnez (GUE/NGL) προς την Επιτροπή (1η Σεπτεμβρίου 1997)

Θέμα: Προστασία του Marjal Pego - Oliva (Βαλένθια, Ισπανία)

Πέρυσι υποβλήθηκε μια ερώτηση προς την Επιτροπή (Ε - 1387/96) ((EE C 356 της 25.11.1996, σελ. 33. )) σχετικά με το Marjal Pego - Oliva. Η κ. Bjerregaard, εξ ονόματος της Επιτροπής έδωσε πλήρη απάντηση στις 11 Ιουλίου 1996. Στην απάντηση αναφερόταν ότι η Επιτροπή είχε απευθυνθεί στις ισπανικές αρχές για να πάρει πληροφορίες σχετικά με την πραγματοποίηση παράνομων, πιθανότατα, έργων στην περιοχή και να τους υπενθυμίσει ότι, μετά την κήρυξη αυτού του μέρους ως ζώνης ειδικής προστασίας (ZPS) σύμφωνα με την οδηγία 79/409/ΕΟΚ ((EE L 103 της 25.04.1979, σελ. 1. )) για τη διατήρηση των άγριων πτηνών, οποιοδήποτε σχέδιο ή μελέτη, το οποίο μπορεί να έχει επιπτώσεις στη ζώνη, πρέπει προηγουμένως να αξιολογείται (άρθρο 6 της Οδηγίας 92/43/ΕΟΚ ((EE L 206 της 22.07.1992, σελ. 7. )) για τη διατήρηση των φυσικών οικοτόπων καθώς και της άγριας χλωρίδας και πανίδας). Η Επιτροπή, σύμφωνα με την κ. Bjerregaard, εξέφρασε επίσης την πρόθεσή της να διακόψει τη χρηματοδότηση από το LIFE εάν οι ισπανικές αρχές δεν έδιναν ικανοποιητική απάντηση.

1. Πήρε η Επιτροπή τις πληροφορίες που είχε ζητήσει από τις ισπανικές αρχές;

2. Εάν ναι, θεωρεί ικανοποιητικές τις πληροφορίες;

3. Μπορεί η Επιτροπή να μας ενημερώσει για την εξέλιξη του θέματος αυτού;

4. Μπορεί η Επιτροπή να μας διαβιβάσει αυτές τις πληροφορίες;

Απάντηση της κας Bjerregaard εξ ονόματος της Επιτροπής (9 Οκτωβρίου 1997)

1. Η Επιτροπή γνωρίζει τα περιστατικά που συνέβησαν στην περιοχή Marjal de Pego-Oliva. Η διατήρηση της περιοχής αυτής αποτελεί έναν από τους στόχους του έργου Life B4-3200/92/15183 (Primera y segunda fases del programa de acciones para la conservaciσn de los Humedales de el Hondo de Elche y Marjal de Pego-Oliva, y creaciσn de αreas de reserva para el samaruc, Valencia hispanica, en la Comunidad Valenciana, Espaρa). Η Επιτροπή απέστειλε επανειλημμένως επιστολές στην περιφερειακή διοίκηση περιβάλλοντος της Generilalitat de Valencia, που είναι ο δικαιούχος της χρηματοδότησης του έργου Life. Δεδομένου ότι οι απαντήσεις που έλαβε ήταν ελλιπείς, η Επιτροπή απευθύνθηκε και πάλι στο δικαιούχο τον Ιούλιο του 1997. Στην τελευταία αυτή επιστολή δεν έχει ακόμη δοθεί απάντηση.

2. Οι απαντήσεις του δικαιούχου ικανοποίησαν μόνον εν μέρει την Επιτροπή. Σύμφωνα με τα στοιχεία που έχει στη διάθεσή της, τα βασικά μέτρα που ελήφθησαν είναι η κατάθεση αγωγής από το διευθυντή του εθνικού πάρκου κατά του δημάρχου του Pego για έγκλημα κατά των φυσικών πόρων και του περιβάλλοντος καθώς και για διασάλευση της δημόσιας τάξης, μία διοικητική απόφαση της Consejeria de Medio Ambiente που επιβάλλει την παύση κάθε γεωργικής δραστηριότητας στα έλη και μία δικαστική απόφαση του αρμοδίου δικαστηρίου, που απαγορεύει κάθε δραστηριότητα στα έλη και αναθέτει την εποπτεία τους στην πολιτοφυλακή και αποφασίζει τη δίωξη των παραβάσεων που διαπιστώθηκαν.

3. και 4. Λαμβάνοντας υπόψη τα δικαστικά μέτρα που επεβλήθησαν στην Ισπανία, η Επιτροπή έχει προγραμματίσει, αφενός να συζητήσει το ζήτημα αυτό με τις αρμόδιες ισπανικές αρχές κατά την προσεχή «σωρευτική» συνεδρίαση με θέμα την τήρηση της νομοθεσίας περί περιβάλλοντος και, αφετέρου, να επισκεφθεί το φθινόπωρο τη συγκεκριμένη τοποθεσία για να εξακριβώσει τα αποτελέσματα των δικαστικών μέτρων και να εξετάσει τη σκοπιμότητα της αγοράς νέων εκτάσεων με συγχρηματοδότηση από το Life και το Natura.